Ռուբեն Հակոբյան (գիտնական)

**Ռուբեն Աբգարի Հակոբյան** (), ուկրաինահայ գիտնական, գյուտարար։ Տեխնիկական գիտությունների դոկտոր (1971), պրոֆեսոր, Լվովի պոլիտեխնիկական ազգային համալսարանի ավտոմոբիլային ճարտարագիտության ամբիոնի պրոֆեսոր: Ուկրաինական ԽՍՀ վաստակավոր ռացիոնալիզատոր (1965), Ուկրաինական ԽՍՀ վաստակավոր գյուտարար (1968)։

ԼԱԶ ավտոբուսներում օգտագործվող նստատեղի օդաճնշիչ կախոցի մշակողներից մեկն է։

## Կենսագրություն
1948 թվականին Ռուբեն Հակոբյանն ավարտել է միջնակարգ դպրոցը, իսկ 1953 թվականին՝ Կիևի պոլիտեխնիկական ինստիտուտի մեխանիկական ֆակուլտետը։ 1953 թվականից աշխատել է Լվովի ավտոմոբիլային գործարանում (ԼԱԶ)։ 1958-1961 թվականներին սովորել է ասպիրանտուրայում՝ առանց արտադրությունից կտրվելու։
250px|մինի|Ռուբեն Հակոբյանի և նրա կնոջ՝ Օքսանա Հակոբյանի գերեզմանը
Տեխնիկական գիտությունների թեկնածու՝ 1962 թվականից։ 1964 թվականից եղել է Լվովի պոլիտեխնիկական ինստիտուտի ավտոմոբիլային ամբիոնի դոցենտ, իսկ 1977-1992 թվականներին՝ նույն ամբիոնի վարիչ: 1971 թվականից՝ տեխնիկական գիտությունների դոկտոր, իսկ հաջորդ տարվանից՝ «Ավտոմոբիլներ» ամբիոնի պրոֆեսոր։

Մահացել է 2017 թվականի հունվարի 3-ին, Լվովում։ Թաղված է քաղաքի Հոլոսկովյան գերեզմանատանը։

## Գիտական և արտադրական գործունեություն
Ռուբեն Հակոբյանը մասնագիտացած էր տրանսպորտային միջոցների զսպանների մեջ: Մասնագիտական կատարելագործում է անցել Բուդապեշտի տեխնիկական համալսարանում: Եղել է մեխանիկամեքենաշինական ֆակուլտետի ատենախոսությունների պաշտպանության մասնագիտացված խորհրդի անդամ։ Նրա ղեկավարությամբ մշակվել է «Ավտոմեքենաների շահագործման որակների վրա օդաճնշիչ կախոցի ազդեցության հետազոտություն» թեման։

Հեղինակ էր 184 գիտական աշխատությունների, այդ թվում՝ երեք մենագրության, ուներ 55 գյուտի հեղինակային իրավունքի վկայական (մի քանիսն արժանացել է պարգևի, 14-ը՝ ներդրվել է արտադրությունում)։ Պաշտպանված 16 թեկնածուական թեզերի ղեկավար: 

Հրապարակումների թվում են.

* *Пневматические упругие элементы подвески современных автомобилей*  (Москва, 1959)
* *Исследование подвесок автобусов ЛАЗ* (Москва, 1963)
* *Гидравлические упругие элементы подвесок* (Москва, 1963)
* *Пневматические подресоривание автотранспортных средств*, ч. II (Львів, 1980)

Ռուբեն Հակոբյանի արտադրության մեջ ներդրված գյուտերից հինգը նպաստել են նրան, որ ԼԱԶ «Ուկրաինա» ավտոբուսը 1967 թվականին Նիսի ավտոբուսների միջազգային շաբաթում արժանացել է Ֆրանսիայի նախագահի գլխավոր մրցանակին։

Պարգևատրվել է ԽՍՀՄ բարձրագույն և միջին մասնագիտական կրթության նախարարության պատվոգրով։ 1994 թվականի դրությամբ նրա ղեկավարությամբ հետազոտական աշխատանքներին մասնակցած տասնմեկ ուսանողներ պարգևատրվել էին մեդալներով և պատվոգրերով։

Ռուբեն Հակոբյանը եղել է «Ավտոմեքենաների և գնացքների նախագծում, արտադրություն և շահագործում» գիտաարտադրական ժողովածուի գլխավոր խմբագրի տեղակալը։

## Անձնական կյանք
Ռուբեն Հակոբյանն ամուսնացած էր Օքսանա Հակոբյանի (օրիորդական ազգանունը՝ Նիցենկիվ, 1929-2011) հետ։ Նրանց դուստրը՝ Գայանե Հակոբյանը (ծն․ 1957), գիտնական գենետիկ է, բժշկական գիտությունների դոկտոր, պրոֆեսոր։

## Ծանոթագրություններ

## Գրականություն
* Акопян Рубен Абгарович // *Буцко М.* *І.* Відомі вчені Державного університету «Львівська політехніка» 1844–1994: біограф. довідник&nbsp;— Львів: Вид-во Держ. Ун-ту «Львівська політехніка», 1994.&nbsp;— С. 151–152

Կատեգորիա:Ուկրաինահայ գիտնականներ
Կատեգորիա:Տեխնիկական գիտությունների դոկտորներ